**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

 N 10 - Լ

 « 04 » հունիսի 2021 թ.

**Ո Ր Ո Շ ՈՒ Մ**

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՐԴԻ ԳՈՐԾՈՒՆԵՈՒԹՅԱՆ 2020 ԹՎԱԿԱՆԻ ՀԱՇՎԵՏՎՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» օրենքի 14-րդ հոդվածի 2-րդ մասը` Հաշվապահական հաշվառման և աուդիտորական գործունեության հանրային վերահսկողու­թյան խորհուրդը **որոշում է**`

1. Հաստատել Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2020 թվականի հաշվետվությունը՝ համաձայն հավելվածի:

2. Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2020 թվականի հաշվետվությունը ներկայացնել ՀՀ ֆինանսների նախարարի հաստատման:

 **ԽՈՐՀՐԴԻ ՆԱԽԱԳԱՀ՝ Ա. ՊՈՂՈՍՅԱՆ**

Հավելված

Հաշվապահական հաշվառման և աուդիտորական գործունեության հանրային վերահսկողության խորհրդի

2021թ. հունիսի 4-ի թիվ 10-Լ որոշման

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

**ԳՈՐԾՈՒՆԵՈՒԹՅԱՆ 2020 ԹՎԱԿԱՆԻ ՀԱՇՎԵՏՎՈՒԹՅՈՒՆ**

**ԵՐԵՎԱՆ 2021թ.**

Հաշվապահական հաշվառման և աուդիտորական գործունեության ոլորտներում վերջին տարիներին քննարկվող բարեփոխումների օրենսդրական հիմքերն ամրագրվեցին նոր օրենսդրական փաթեթով, որը ՀՀ Ազգային ժողովի կողմից ընդունվել է 2019 թվականի դեկտեմբերի 4-ին։ 2020 թվականի հունվարի 1-ից ուժի մեջ մտած օրենքների համաձայն՝ ՀՀ-ում ներդրվեց հաշվապահական հաշվառման և աուդիտորական գոր­ծու­նեության ոլորտների կարգավորման՝ «մասնագիտացված կառույցներ-հանրային վերա­հսկո­ղության խորհուրդ» մոդելը։ Այն, ըստ էության, նախատեսում է ոլորտների կարգավորման որոշ գործառույթների պատվիրակում մասնագիտացված կառույցներին՝ այդ գործառույթների պատշաճ իրականացման նկատմամբ հսկողության իրականացումը վերապահելով ՀՀ ֆինանսների նախարարությանը կից գործող՝ նորաստեղծ Հանրային վերահսկողության խորհրդին։

Վերը նշված օրենքներով նախատեսված կարգավորման մոդելի ամբողջական ներդրման նպատակով անհրաժեշտ իրավական ակտերը կարելի է բաժանել հետևյալ հիմնական խմբերի.

1. Մասնագիտացված կառույցների հավատարմագրման հետ կապված,
2. Հաշվապահական հաշվառման և աուդիտո­րա­կան գործունեության հանրային վերահսկողության խորհրդի (այսուհետ՝ ՀՎԽ) կազմավորման հետ կապված,
3. Մասնագիտացված կառույցներին աուդիտորների, փորձագետ հաշվապահների և աուդիտորական կազմակերպությունների անդամակցության հետ կապված,
4. Փորձագետ հաշվապահների և աուդիտորների որակավորման հետ կապված,
5. Մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված,
6. Հաշվապահական հաշվառման և աուդիտի մեթոդական բնույթի իրավական ակտեր։

Մասնավորապես, 2020 թվականի ապրիլի 16-ից «Հայաս­տանի հաշվապահների և աուդիտորների ասոցիացիա» հասարակական կազմա­կեր­պությունը հավատարմագրվել է որպես «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» ՀՀ օրենքով նախատեսված առաջին մասնագիտացված կառույց։ ՀՀ ֆինանս­ների նախարարությանը կից գործող ՀՎԽ-ն կազ­մա­վորվել է 2020 թվականի հունիսի 30-ին, ընդ որում` 2020 թվականի 2-րդ կիսամյակի ընթացքում գումարվել է ՀՎԽ 4 նիստ։ Միաժամանակ, ՀՀ ֆինանսների նախարարի 2020 թվականի հուլիսի 8-ի թիվ 196-Լ հրամանով հաստատվել է ՀՎԽ աշխատակարգը։

2020 թվականի 2-րդ կիսամյակի ընթացքում վերը նշված կառույցների աշխա­տանք­ները հիմնականում կենտրոնացված էին մասնագիտացված կառույցին աուդիտորական կազ­մակերպությունների, աուդիտորների և փորձագետ հաշվապահների անդամակ­ցու­թյան համար անհրաժեշտ իրավական կառուցակարգերի մշակման և հաստատման վրա, հետևաբար, ՀՎԽ կողմից մասնագիտացված կառույցի նկատմամբ վերահսկողական միջոցառումներն իրականացվել են այդ ակտերի համաձայնեցման տեսքով: Նոր օրենքով աուդիտորական կազմակերպությունների լիցենզավորումը փոխարինվել է մաս­նագիտացված կառույցին անդամակցության ու ռեեստրում գրանցվելու պահանջով: 2021 թվականի հունվարի 1-ից ուժը կորցրած են ճանաչվել ՀՀ ֆինանսների նախա­րա­րու­թյան կողմից աուդիտորական կազմակերպություններին տրամադրված աուդիտո­րա­կան ծառայությունների իրականացման լիցենզիաները, և այն կազմակերպությունները, որոնք գրանցված չեն մասնագիտացված կառույցի ռեեստրում, իրավունք չունեն մատու­ցել աուդիտորական ծառայություններ։

Մասնավորապես, փոփոխվել է «Հայաստանի հաշվապահների և աուդիտորների ասոցիացիա» հասարակական կազմակերպության կանոնադրությունը՝ համապատաս­խա­նեց­նելով նոր օրենքների պահանջներին։ Վերը նշված փոփոխությունների համաձայն՝ կազ­մակերպությունը վերանվանվել է որպես «Հայաստանի աուդիտորների և փորձագետ հաշվապահների պալատ» հասարակական կազմակերպություն (այսուհետ՝ Պալատ)։

Բացի այդ, մշակվել և հաստատվել են հետևյալ իրավական ակտերը.՝

1. Պալատի անդամ աուդիտորների, փորձագետ հաշվապահների և աուդիտո­րա­կան կազմակերպությունների ռեեստրի վարման կարգը, որը հաստատվել է «Աուդիտոր­ների, փորձագետ հաշվապահների և աուդիտորական կազմակերպությունների ռեեստրի վար­ման կարգը և ռեեստրում ներառվող տվյալների նվազագույն ցանկը սահմանելու մասին» ՀՎԽ 2020 թվականի օգոստոսի 31-ի թիվ 1-Լ որոշման հիման վրա.
2. Պալատի ընդհանուր ժողովի անցկացման և պատվիրակների ընտրության կարգը.
3. Պալատին անդամակցության կարգը.
4. «Հայաստանի հաշվապահների և աուդիտորների ասոցիացիա» հասարակական կազ­մակերպության աուդիտորի որակավորման վկայագիրը և հաշվապահի որակավոր­ման վկայագիրը Պալատի՝ համապատասխանաբար աուդիտորի որակավորման վկայա­կա­նով և փորձագետ հաշվապահի որակավորման վկայականով փոխարինման կարգը.
5. Պալատի անդամներին, որոնք չունեն օրենքի համաձայն աուդիտորի կամ փորձա­գետ հաշվապահի որակավորում կամ հավատարմագրված մասնագիտացված կառույցի աուդիտորի կամ հաշվապահի որակավորման վկայագիր, սահմանափակ գոր­ծո­ղության ժամկետով փորձագետ հաշվապահի որակավորման վկայականի տրամադրման կարգը.
6. Պալատի անդամներին, որոնք ունեն ՀՀ ֆինանսների նախարարության աուդի­տորի կամ հաշվապահի որակավորման վկայական, պալատի ռեեստրում գրանցման համար անհրաժեշտ փաստաթղթերի ներկայացման կարգը:

Վերը նշված իրավական ակտերի հիման վրա 2021 թվականի հունվարի 29-ի դրությամբ Պալատին անդամակցել է թվով 25 աուդիտորական կազմակերպություն և 447 ֆիզիկական անձ, որոնցից 231-ը Պալատի նախկին անդամներն են, իսկ 216-ը՝ նոր անդամ­ներ։ Այսինքն, աուդիտորական կազմակերպությունների շուրջ 96%-ն արդեն իսկ անդամակցել է մասնագիտացված կառույցին։

Փորձագետ հաշվապահների և աուդիտորների որակավորման հետ կապված ՀՎԽ հետ համաձայնեցվել են Պալատի աուդիտորի և փորձագետ հաշվապահի որակավորման վկայականների ձևերը։

Բացի այդ, 2020 թվականի վերջին ՀՎԽ հետ վերջնական համաձայնեցման փուլում են գտնվել աուդիտորի և փորձագետ հաշվապահի որակավորում ստանալու համար անհրաժեշտ աշխատանքային փորձին վերաբերող պահանջները, ինչպես նաև աուդիտորի և փորձագետ հաշվապահի որակավորման տրման կարգը: Միաժամանակ, ՀՀ ֆինանսների նախարարության կողմից իրականացվել են աուդիտորների և հաշվապահների որակավորման վկայականների գործողության ժամկետների երկարաձգման աշխատանքները՝ օրենքների պահանջների համաձայն, ինչպես նաև բավարարվել են մինչև առաջին մասնագիտացված կառույցի հավատարմագրումը ստացված՝ հաշվապահների որակավորման քննություններին մասնակցության բոլոր դիմումները՝ որակավորման քննություններ կազմակերպելու միջոցով։

Ի լրումն անդամակցությանը վերաբերող կառուցակարգերի՝ ՀՎԽ-ի կողմից մշակ­վել և հաստատվել է հրապարակվող ֆինանսական հաշվետվություններ պատրաստող կազմակերպությունների ակտիվների և պարտավորությունների պարտադիր գույքա­գր­ման անցկացման կարգի նախագիծը։

Միաժամանակ, ՀՀ ֆինանսների նախարարության պաշտոնական կայքի Հաշվապահական հաշվառում և աուդիտ բաժնում ստեղծվել է նոր բաժին` նվիրված ՀՎԽ գործունեությանը, որտեղ ներկայացված են ՀՎԽ կազմը, նիստերի վերաբերյալ տեղեկատվություն, կայացված որոշումները, Ռեեստրը և հանրային քննարկման ներկայացվող փաստաթղթերը:

2021 թվականին ՀՎԽ կողմից նախատեսվում է շարունակել ոլորտները կարգավորող օրենքներից բխող իրավական ակտերի ընդունման ապահովման գործընթացը։ Մասնավորապես, նախատեսվում է ապահովել հետևյալ իրավական ակտերի ընդունումը.

1. Մասնագիտացված կառույցներին աուդիտորների, փորձագետ հաշվապահների և աուդիտորական կազմակերպությունների անդամակցության հետ կապված.
* ՀՀ ֆինանսների նախարարության կամ ՀՀ կենտրոնական բանկի կողմից տրամադրված գործող հաշվապահի որակավորման վկայական ունեցող անձանց օրենքի իմաստով փորձագետ հաշվապահի որակավորման վկայականի տրամադրման պարզեցված կարգ,
* ՀՀ ֆինանսների նախարարության կողմից տրամադրված գործող աուդիտորի որակավորման վկայական ունեցող անձանց օրենքի իմաստով աուդիտորի որակավորման վկայականի տրամադրման պարզեցված կարգ,
* Պալատին աուդիտորների, փորձագետ հաշվապահների և աուդիտորական կազմակերպությունների անդամակցության համար օրենքով նախատեսված մուտքի վճարի չափ և վճարման կարգ,
* Պալատին անդամակցած աուդիտորների, փորձագետ հաշվապահների և աուդիտորական կազմակերպությունների անդամավճարների չափ,
1. Փորձագետ հաշվապահների և աուդիտորների որակավորման հետ կապված.
* Որակավորման քննությունների ծրագիր և քննությունների անցկացման կարգ,
* Որակավորման քննություններից ազատման կարգ,
* Որակավորման հանձնաժողովի անհատական կազմ և կանոնադրություն,
* Որակավորման քննությունների վճարի չափ,
1. Մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված.
* Արտաքին գնահատման ընթացակարգեր,
* Աուդիտորական կազմակերպությունների կողմից աուդիտորական գործունեությանը վերաբերող հաշվետվությունների ներկայացման կարգ, ժամկետներ և պարբերականություն,
* Փորձագետ հաշվապահների և աուդիտորների շարունակական մասնագիտական զարգացման հետ կապված պահանջներ,
* Պալատի անդամների նկատմամբ կարգապահական պատասխանատվության միջոցների կիրառման կարգ։

Վերը նշված իրավական ակտերի հաստատմամբ, ըստ էության, կապահովվի նոր օրենքներից բխող հիմնական բոլոր կառուցակարգերի ներդրումը, ինչը հնարավորություն կտա ՀՎԽ-ին առավել ակտիվորեն անդրադառնալ մեթոդական և վերահսկողական բնույթի աշխատանքների իրականացմանը։